b'\n_START_ARTICLE_\nMetropolitansko podru\xc4\x8dje\n_START_PARAGRAPH_\nMetropolitansko podru\xc4\x8dje, \xc4\x8de\xc5\xa1\xc4\x87e i Metro podru\xc4\x8dje ili samo Metro (gr\xc4\x8dki: metros - majka, polis - grad) u urbanoj geografiji ozna\xc4\x8dava podru\xc4\x8dje vi\xc5\xa1e gradova okupljenih oko sredi\xc5\xa1njeg grada, najve\xc4\x87eg i najva\xc5\xbenijeg unutar tog podru\xc4\x8dja, te rje\xc4\x91e naseljeno okolno izvangradsko podru\xc4\x8dje uklju\xc4\x8duju\xc4\x87i industriju, prometnu i gospodarsku infrastrukturu i stambene prostore. Naj\xc4\x8de\xc5\xa1\xc4\x87e se sastoji od vi\xc5\xa1e organizacijskih razina naselja, od op\xc4\x87ina i predgra\xc4\x91a do gradova, megagradova pa i samih dr\xc5\xbeava._NEWLINE_Kako su se dru\xc5\xa1tvene, ekonomske i politi\xc4\x8dke institucije mijenjale, gradska podru\xc4\x8dja su postala klju\xc4\x8dna gospodarska i politi\xc4\x8dka podru\xc4\x8dja razvitka. Naglom urbanizacijom (tzv. urbanom eksplozijom) po\xc4\x8detkom 1950-ih, gradovi su se po\xc4\x8deli zna\xc4\x8dajno \xc5\xa1iriti i spajati \xc4\x8dine\xc4\x87i dobro povezanu mre\xc5\xbeu izme\xc4\x91u gradova i njihovih okolnih naselja. Brojem stanovni\xc5\xa1tva, politi\xc4\x8dkom, upravnom i gospodarskom va\xc5\xbeno\xc5\xa1\xc4\x87u, brojni takvi gradovi prerasli su u metropole, \xc4\x8dija su gradska podru\xc4\x8dja postala metropolitanska podru\xc4\x8dja._NEWLINE_Metropolitansko podru\xc4\x8dje \xc4\x8desto okuplja i aglomeracije (kontinuirano izgra\xc4\x91ena podru\xc4\x8dja), satelitske gradove i seoska (ruralna) podru\xc4\x8dja koja su dru\xc5\xa1tveno-gospodarski vezana za gradske metropolitanske jezgre. zbog toga se metropolitanska podru\xc4\x8dja \xc4\x8desto nazivaju pojasima dnevne cirkulacije (engleski: commuter belt) ili pendulacije. Pojam metropolitansko podru\xc4\x8dje dolazi iz engleskog jezika, zbog \xc4\x8dega se \xc4\x8desto krati u Metro (Metro Manila, Metro Washington), ali ga treba razlikovati od skra\xc4\x87enice za podzemnu \xc5\xbeeljeznicu (metro), koja bi se trebala pisati malim po\xc4\x8detnim slovom. U Francuskoj se metropolitanska podru\xc4\x8dja nazivaju Aire Urban ili gradskim podru\xc4\x8djima.'